পুজোর আগে খুলে গেল গজলডোবা সেতু, মুখে হাসি পর্যটকদের

ওয়েব ডেস্ক: চলছিল সংস্কারের কাজ। পুজো ও পর্যটনের কথা মাথায় রেখে রবিবারই খুলে গেল তিস্তার উপর গজলডোবা ব্রিজ। আশির দশকে তৈরি এই সেতু দীর্ঘদিন ধরে বেহাল অবস্থায় পড়েছিল। সেতুটি খুলে দেওয়ায় শিলিগুড়ি থেকে ডুয়ার্স এবং ওই পথে যাতায়াতে অনেকটা সুবিধা হতে চলেছে। এই সিদ্ধান্তে পুজোর আগে ওই পথে যাতায়াতে পর্যটকদের স্বস্তি ফিরল।

জানা গিয়েছে, এই সেতু সংস্কারের জন্য বরাদ্দ করা হয় ১ কোটি ২৪ লক্ষ টাকা। জলপাইগুড়ি জেলায় তিস্তা নদীর উপর যোগাযোগের জন্য তিনটি সেতু রয়েছে। যারমধ্যে অত্যন্ত গুরুত্বপূর্ণ গজলডোবা ব্যারেজের উপর সেতু। সেতুতে যান চলাচল বন্ধ হয়ে যাওয়ায় চাপ বাড়ে তিস্তার উপর অন্য দুটি ব্রিজ জলপাইগুড়ি ও সেবক সেতুর উপর। এই সেতুটি দিয়ে যান চলাচল শুরু হওয়ার ফলে রাজগঞ্জ, মালবাজার এবং ক্রান্তি ব্লকের বিস্তীর্ণ অংশের মানুষের শিলিগুড়ি যাওয়ার ক্ষেত্রেও সুবিধা হবে। রবিবার সেতুটির উদ্বোধনের সময়ে উপস্থিত ছিলেন মালবাজারের বিধায়ক তথা মন্ত্রী বুলুচিক বড়াইক, রাজগঞ্জের বিধায়ক খগেশ্বর রায়, জলপাইগুড়ির জেলা তৃণমূলের সভাপতি মহুয়া গোপরা।

আরও পড়ুন: সবজির দামে আগুন! নাজেহাল বঙ্গবাসী

গত বছর থেকেই এই সেতুর উপর দিয়ে ভারী যান চলাচল বন্ধ করে দেওয়া হয়েছিল। এ দিকে সেতুটি বন্ধ থাকায় বিস্তর ভোগান্তি পোহাতে হচ্ছিল পর্যটকদের। কারণ গজলডোবা থেকে লাটাগুড়ি হয়ে ডুয়ার্সে যাওয়ার জন্য এই সেতুটি ছিল অন্যতম ভরসা। তা বন্ধ থাকায় ঘুরপথে যেতে হচ্ছিল পর্যটকদের।

দেখুন খবর: